เริ่มแล้ว! Thailand Focus 2022 โชว์ศักยภาพ 120 บจ.ไทย จับตาเม็ดเงินกองทุนต่างชาติไหลเข้า
ตลท.เปิดงาน Thailand Focus 2022 โชว์ศักยภาพ 120 บริษัทจดทะเบียนไทยแก่กองทุนต่างประเทศ คาดสนับสนุนเม็ดเงินไหลเข้าดันดัชนีไปต่อได้
ตลท.เปิดงาน Thailand Focus 2022 โชว์ศักยภาพ 120 บริษัทจดทะเบียนไทยแก่กองทุนต่างประเทศ คาดสนับสนุนเม็ดเงินไหลเข้าดันดัชนีไปต่อได้
24 ส.ค. 2565

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย กล่าวเปิดงาน Thailand Focus 2022 : The New Hope ว่า งาน Thailand Focus ปีนี้จัดขึ้นอย่างต่อเนื่องเป็นครั้งที่ 16 ภายใต้แนวคิด “THE NEW HOPE” โดยนำเสนอศักยภาพและความแข็งแกร่งของตลาดทุนและเศรษฐกิจไทยที่สามารถยืนหยัดและฟื้นตัวจากปัจจัยการแพร่ระบาดโควิด-19 และกลับมาเป็นแหล่งลงทุนที่น่าสนใจสำหรับผู้ลงทุนทั่วโลก โดย Thailand Focus เปิดโอกาสให้ผู้ลงทุนสถาบันทั่วโลกรับฟังยุทธศาสตร์ของภาครัฐในการขับเคลื่อนเศรษฐกิจ ตลอดจนกลยุทธ์ธุรกิจของบริษัทจดทะเบียนไทยในการพัฒนาและต่อยอดธุรกิจภายใต้บริบทที่เปลี่ยนไป
โดยปัจจุบันเห็นสัญญาณการกลับมาซื้อสุทธิของผู้ลงทุนต่างประเทศ ตอกย้ำความสนใจลงทุนในตลาดทุนไทย รวมทั้งหลายอุตสาหกรรมที่มีการปรับตัวโดดเด่น จึงเป็นโอกาสดีที่จะนำเสนอข้อมูลโอกาสการลงทุนแก่ผู้ลงทุนสถาบันทั่วโลก โดยที่บริษัทจดทะเบียนในตลาดหุ้นไทยได้มีการปรับตัวเพื่อรองรับการแข่งขันและธุรกิจในอนาคต ตลอดจนการก้าวไปเป็นบริษัทระดับภูมิภาค
“งาน Thailand Focus 2022 จะช่วยสร้างความเชื่อมั่นแก่ผู้ลงทุนสถาบันทั่วโลก และชี้ถึงโอกาสใหม่ในการลงทุนในตลาดหลักทรัพย์ไทย โดยได้รับเกียรติจากรัฐมนตรีว่าการกระทรวงการคลัง นายอาคม เติมพิทยาไพสิฐ กล่าวเปิดงานและปาฐกถาพิเศษหัวข้อ “Thailand’s Economic Reopening and Enhancing Competitive Advantage” ให้ภาพทิศทางเศรษฐกิจ ยุทธศาสตร์จากภาครัฐในการสนับสนุนการฟื้นตัวและเพิ่มขีดความสามารถในการแข่งขันของประเทศ” นายภากร กล่าว
สำหรับการจัดงาน Thailand Focus 2022 จะมีการให้ข้อมูลธุรกิจและกลยุทธ์ในการสร้างการเติบโตและความยั่งยืนในอนาคตแก่ผู้ลงทุนสถาบันทั่วโลกให้ได้เห็นถึงศักยภาพของบริษัทจดทะเบียนและทำให้ตลาดทุนไทยมีความความโดดเด่นและน่าสนใจ สำหรับการลงทุนในระยะยาว ซึ่งทางตลาดหลักทรัพย์ฯ เชื่อว่าการจัดงาน Thailand Focus 2022 : The new hope ในครั้งนี้จะช่วยเพิ่มจำนวนนักลงทุนให้มีความสนใจเข้ามาลงทุนในตลาดหุ้นไทยมากขึ้น รวมถึงเป็นการชี้โอกาสให่นักลงทุนได้เห็นถึงศักยภาพของประเทศไทยที่มีอยู่ และมาร่วมต่อยอดสร้างโอกาสใหม่ๆเข้ามาให้กับประเทศไทยเติบโตขึ้น